Matovič, Igor, podpredseda vlády a minister financií SR (2021-09-24):
Ďakujem veľmi pekne. Viem, že v živote je veľa vecí dôležitých, ale potom sa hovorí, že najdôležitejšie je zdravie, ale po zdraví zvyčajne to je asi o tom, že čo máme v tom zadnom vrecku na nohaviciach, koľko peňazí k dispozícii máme na to, aby sme mohli nejako spokojne žiť. Na to aby zase štát mohol spokojne žiť, aby možno tí slabší v štáte mohli spokojne žiť, najmä pri tej prerozdeľovacej úlohe štátu, je dôležité, aby sme normálnym spôsobom vyberali dane, aby, aby sa dane do štátu dostali a aby celý ten mechanizmus prerozdeľovania fungoval. V tejto súvislosti však teda predkladám návrh zákona, ktorá je vlastne teda novela daňového poriadku. Cieľom predkladaného návrhu je vytvorenie nových efektívnych nástrojov v boji proti daňovým podvodom a motivácia daňových subjektov k dobrovoľnému plneniu svojich daňových povinností. Zmena sa navrhuje v hodnotení daňových subjektov tzv. indek, tzv. indexe daňovej spoľahlivosti. Z neverejnej formy hodnotenia sa navrhuje prejsť na formu transparentnú, čiže verejnú. Daňové subjekty, ktoré si budú zodpovedne plniť svoje daňové povinnosti, napríklad včasné podávanie daňových priznaní a platenie dane, budú odmeňované benefitmi, napríklad vyhotovenie čiastkového protokolu v rámci výkonu daňovej kontroly a určenie lehoty najmenej pätnásť dní vo výzve na plnenie si povinností v súvislosti s vykonaním daňovej kontroly alebo výkonom miestneho zisťovania. Naopak, tí podnikatelia, ktorí nebudú hodnotení ako spoľahliví, budú motivovaní k zodpovednejšiemu prístupu. Na skvalitnenie výberu daní a očistenie podnikateľského prostredia prispeje aj vylúčenie, tzv. diskvalifikácia fyzických osôb, ktoré sú v štatutárnych daňových subjektoch, ktoré si neplnia zákonné povinnosti. Je hlúpy štát, ktorý podvodníkov naďalej nechá podnikať a jednu firmu si zruší, prechádza do druhej a v jednej podviedol štát a potom ide podvádzať do druhej. Zámerom tohto opatrenia je, aby mal správca dane možnosť rozhodnúť o vylúčení fyzickej osoby z možnosti byť najmä štatutárnym orgánom alebo jeho členom, členom dozorného orgánu alebo prokuristom vo všetkých obchodných spoločnostiach a družstvách, a to na tri roky. S cieľom znižovania administratívnej záťaže sa rušia osvedčenia o registrácii, tzv. kartičky, to teda tí z vás, ktorí podnikajú, vedia, o čom je reč. Za týmto účelom sa upravujú aj príslušné ustanovenia zákona o spotrebných daniach. Ďalším nástrojom na zefektívnenie boja proti daňovým podvodom a aj racionalizácie výkonu správy daní sa v zákone o DPH zavádza povinnosť platiteľov dane oznamovať finančnému riaditeľstvu čísla všetkých vlastných bankových účtov, ktoré používajú na vykonávanie ekonomickej činnosti. S uvedenou oznamovacou povinnosťou úzko súvisí rozšírenie pôsobnosti inštitútu ručenia za daň. To sa uplatní aj v prípade, ak protihodnota za plnenie alebo jej časť bola zaplatená na bankový účet iný ako bankový účet dodávateľa, ktorý bol v deň uskutočnenia platby zverejnený na webovom sídle finančného riaditeľstva. S cieľom zníženia rizika ručenia sa odberateľovi umožňuje využiť osobitný spôsob úhrady dane priamo na účet správcu dane vedeného dodávateľom. Úpravou zákona o dani z príjmov sa za účelom podpory podnikateľského prostredia zamestnávateľom, ktorí sú povinní podávať prehľad o zrazených a odvedených preddavkov, umožní dodatočne splniť tieto povinnosti najneskôr do päť dní po uplynutí zákonnej lehoty bez uloženia sankcie. Znižuje sa úhrada za vydanie rozhodnutia o odsúhlasení použitia metódy ocenenia pri transferovom oceňovaní na polovičnú výšku u tých daňovníkov, ktorí budú na základe indexu považovaní za vysoko spoľahlivých z dnešných desať na päťtisíc eur. V prípade vydania rozhodnutia pri odsúhlasení metódy ocenenia na základe uplatnenia zmluvy o zamedzení dvojitého zdanenia sa navrhuje zníženie takisto na polovičnú výšku z 30-tisíc na 15-tisíc eur. Vážené pani poslankyne, vážení páni poslanci, pevne verím, že takúto úpravu zákona a zákonom súvisiacich podporíte, lebo pomôže nám naozaj oddeľovať zrno od pliev. Áno, je dôležité, aby na Slovensku sme mali podnikateľov, ale je dôležité, aby to boli skutoční podnikatelia a nie tí kvázi podnikatelia, ktorí si postavia svoj biznis model na tom, že neplatia faktúry druhým ľuďom a neplatia štátu dane, odvody, potom si tú firmu utopia a idú fungovať do nejakej firmy ďalšej. Je tam taká zaujímavá možnosť, ktorú som, teda vlastne pred chvíľkou som o nej hovoril, a to je tzv. ručenie pri DPH. Lebo dnes je to o tom, keď si predstavíme, že teraz nás tu sedí možno dva alebo sedí vás tu asi dvadsať, že by Dominik na začiatku bol ten prvý (povedané so smiechom) dodávateľ, dodal by svojmu susedovi, ten ďalšiemu, ďalšiemu, ďalšiemu, ďalšiemu, ďalšiemu, ale v skutočnosti pri platcoch DPH, keď sa príde na to, že niekde sa stal problém, prepáč Dominik, že Dominik nejakým spôsobom podviedol, tak ten posledný v rade teoreticky môže zodpovedať za to, čo sa stalo na začiatku. To je jednoducho zodpovednosť pri platcoch DPH. Ono je to dosť nefér, lebo vy nemáte šancu ovplyvniť to, že čo sa tam stalo niekde v tom, v tom rade pred vami. Preto sa tu zavádza vlastne taká možnosť, ktorá na jednej strane čistí systém v tom, že sú podnikatelia, tí úvodzovkoví, aby sme teda oddeľovali zrno od pliev, ktorí sú aj platcami dane, ale napríklad aj účet, ktorý vám uvedú na faktúre, je čisto ich súkromný účet, ktorý nemá s firmou nič spoločné, povyberajú peniažky, firmu utopia a naozaj potom štát alebo Finančná správa veľmi, veľmi ťahá za kratší koniec. Preto sa v tomto návrhu aj zavádza tzv. split payment, to znamená, že keď nechcete vystavení byť riziku, že sa niečo, nejaký podvod v tom reťazci stane s dépeháčkou, vy na konci budete za to vlastne ručiť a vlastne budete doplácať tú, tú, tú stratenú dépeháčku pri tom reťazovom niekde podvode, tak v prípade, ak si preveríte svojho dodávateľa a zistíte, že áno, ten jeho účet, na ktorý mu platíte, je v poriadku, že má ho zaevidovaný vlastne vo finančnej správe, že to je účet, na ktorý prijíma platby, tak nevystavujete sa tomu riziku, že by ste vlastne následne za to ručili a zároveň sa vám umožňuje možnosť, že keď aj platíte svojmu dodávateľovi, že mali by ste nejaké pochybnosti, tak môže platiť vlastne priamo na, na účet, ktorý pre neho vedie Finančná správa. To znamená, že jemu zaplatíte za tovar a štátu zaplatíte za dépeháčku. Zjednodušene som povedal, viacej asi potom, predpokladám, možno v prvom čítaní alebo teda počas rozpravy alebo potom v druhom čítaní. Ďakujem veľmi pekne.